Amsterdamis ei õnnestunud ameeriklastel võita peale 400 m ja teatejooksude ühelgi muul jooksudistantsil. 400 meetris päästis au mees, kellele kõige vähem julgeti loota. Ray Barbuti oli Syracusa ülikooli ameerika jalgpalli meeskonna kapten, kelle peamiseks trumbiks oli hirmus võitlejaloomus. 175 cm pikkune ja 85 kg raskune mees, vajus pärast finišeerimist kokku nagu  liigendnuga. See ei takistanud õnnelikel USA koondise ametimeestel atleedi kurnatud keha ümber võidutantsu löömast. Pärast olümpiamänge võttis Barbuti kaalus veelgi juurde, riputas naelkingad igaveseks varna ja pühendus oma lemmikalale - ameerika jalgpallile.